ไทยประกันโชว์ลูกค้า-รพ.ชอบรักษากลางคืน
ไทยประกันชีวิตโชว์ลูกค้า โรงพยาบาลชอบบริการแฟกซ์เคลมนอกเวลาทำการ
13 มี.ค. 2555

ไทยประกันชีวิตโชว์ลูกค้า โรงพยาบาลชอบบริการแฟกซ์เคลมนอกเวลาทำการ
นายสวัสดิ์ นฤวรวงศ์ ผู้ช่วยกรรมการผู้จัดการใหญ่ บริษัท ไทยประกันชีวิต เปิดเผยว่า โครงการไทยประกันชีวิต Smart Claim ตลอด 24 ชั่วโมงไม่มีวันหยุด เริ่มขึ้นเมื่อปี 2554 เพื่อสร้างมูลค่าเพิ่ม ให้แก่ผู้เอาประกัน 
กรณีฉุกเฉิน สามารถย้ายไปยังโรงพยาบาลที่มีประสิทธิภาพการรักษาสูงกว่าได้ทันที ทำให้ไม่ต้องกังวลเรื่องภาระทางการเงิน รวมทั้งโรงพยาบาลสามารถทำการรักษาด้วยการผ่าตัดเล็ก โดยไม่ต้องนอนโรงพยาบาลในช่วงนอกเวลาทำการ 
ทั้งนี้ ทำให้ลูกค้าไม่ต้องลางานเพื่อผ่าตัด และไม่ต้องสำรองจ่าย การใช้บริการผ่านแฟกซ์เคลม เหมาะสำหรับโรงพยาบาลที่มีอาจารย์หมอเป็นผู้ทำการผ่าตัดให้ ในกรณีที่ไม่สามารถผ่าตัดในเวลาทำการปกติได้ ซึ่งมีผู้ใช้บริการแล้วกว่า 50 ราย นอกจากนี้ยังได้ให้ข้อมูลแก่ผู้เอาประกันที่ใช้บริการช่วงเวลา 20.00-08.00 น. เกือบ 1,000 ราย 
“ข้อดี คือ ผู้เอาประกันสามารถเลือกเวลาที่จะออกจากโรงพยาบาล หลังจากแพทย์อนุญาตให้กลับบ้าน โดยไม่ต้องกังวลเรื่องเวลาสำหรับการใช้บริการ Fax Claim จากเดิมที่ผู้เอาประกันต้องสำรองจ่าย หากออกจากโรงพยาบาลในขณะที่บริษัทปิดทำการ” นายสวัสดิ์ กล่าว